b'\n_START_ARTICLE_\nJanez Piber\n_START_SECTION_\n\xc5\xbdivljenje in delo\n_START_PARAGRAPH_\nBogoslovje je \xc5\xa1tudiral v Ljubljani med letoma 1878 in 1886 ter 21. julija 1889 prejel ma\xc5\xa1ni\xc5\xa1ko posve\xc4\x8denje. Od 13. septembra 1890 do 4. avgusta 1893 je kot kaplan slu\xc5\xbeboval v \xc5\xa0entjerneju, kasneje pa do 17. julija 1896 v Srednji vasi v Bohinju. Oktobra 1895 opravil \xc5\xbeupnijski izpit s prav dobrim uspehom, med tem \xc4\x8dasom pa je do 4. januarja 1897 deloval v Mo\xc5\xa1njah pri Radovljici. Od 4. januarja 1897 je slu\xc5\xbeboval v Brusnicah, kjer je ostal do 2. januarja 1899. V Bohinjski Bistrici je \xc5\xbeupnikoval med gradnjo Bohinjskega predora do 11. januarja 1911, nakar se je preselil v Zgornje Gorje kjer je ostal do leta 1920. Od leta 1920 pa do smrti je deloval v \xc5\xa0en\xc4\x8durju. Stric pesnika Jo\xc5\xbeeta Pibra._NEWLINE_Od leta 1908 do ukinitve kranjskega de\xc5\xbeelnega zbora je bil de\xc5\xbeelni poslanec za volilni okraj Radovljica-Kranjska gora-Tr\xc5\xbei\xc4\x8d. V de\xc5\xbeelnem zboru se je predvsem zavzemal za gospodarski razvoj kranjske de\xc5\xbeele ter svojega volilnega okraja. Pripravil je predlog na\xc4\x8drta zakona o varstvu planin in pospe\xc5\xa1evanju planinskega gospodarstva (1909), predlog na\xc4\x8drta zakona za izbolj\xc5\xa1anje zakona o \xc5\xa1kodah nastalih na poljih (1910) in predlog popravka zakona o omejitvi \xc5\xa1pekulativnega razkosavanja zemlji\xc5\xa1\xc4\x8d (1914). Sodeloval pa je tudi z Evgenom Lampetom pri gradnji HE Zavr\xc5\xa1nica. \xc4\x8castni ob\xc4\x8dan Bleda.'